የኢፌዲሪ ኘሬዝደንት በፖላንድ የስራ ጉብኝት እንደሚያደርጉ የኘሬዝደንት ጽ/ቤት ገለጸ
የኢፌዲሪ ኘሬዝደንት ዶ/ር ሙላቱ ተሾመ በሚቀጥለው ሳምንት መጀመሪያ ላይ በፖላንድ ይፋዊ የስራ ጉብኝት እንደሚያደርጉ የኘሬዝደንት ጽ/ቤት ገልጿል ።በቆይታቸውም የፖላንድ ኘሬዝደንት አንድሬ ዱዳን ጨምሮ ከሃገሪቱ ጠቅላይ ሚኒስትር እና ከፖላንድ የላይኛው ምክርቤት አፈጉባኤ ጋር በሁለቱ ሃገራት ሁለንተናዊ ግንኙነት ላይ ምክክር እንደሚያደርጉ ይጠበቃል ።ከዚህ በተጨማሪም በፖላንድ የውጭ ጉዳይ ሚኒሰቴር የዲኘሎማሲ አካዳሚ በመገኘት ንግግር የሚያደርጉ ሲሆን የኢትዮጵያ የውጭ ግንኙነት ፖሊሲ በሀገሪቱ የልማት ጉዞ ላይ የተጫወተውን አዎንታዊ ድርሻ በተመለከተ ማብራሪያ ይሰጣሉ።ኘሬዝደንቱ የተለያዩ የኢንዱስትሪ ተቋማትን ተዘዋውረው የሚጎበኙ ሲሆን ጉብኝቱ በኘሬዝደንት አንድሬ ዱዳ በቀረበላቸው ግብዣ መሰረት የሚካሄድ ነው ።የፖላንድ ኘሬዝደንት አንድሬ ዱዳ ባለፈው አመት ግንቦት ላይ በኢትዮጵያ ጉብኝት ያደረጉ ሲሆን በወቅቱም የሁለቱን ሃገራት ግንኙነትን ወደ ላቀ ደረጃ ለማሸጋገር የሚያግዙ የተለያዩ ስምምነቶችን መፈረማቸው ይታወሳል ።